進瑞雪歌
作者：田錫
朝代：宋

paragraphs: 聖德昭彰動天地，歲歲豐穰爲上瑞。
明年有閏節氣遲，冬深有雪方及時。
三農但喜及時雪，天心帝力豈得知。
臣忝頌條居近輔，勸課農桑理輿賦。
宛丘之下爲封部，宣布皇恩愧襦褲。
王澤流而有頌聲，因而拜手獻歌行。
歌云歲云暮兮日云暮，白雲初向斜陽度。
斜陽韜掩雲舒布，慘慘陰風生北戶。
風來带得霏霏花，花輕片片如瓊葩。
凍黏寒綴紛交加，陌上逡巡鋪玉沙。
琪樹瑶臺相間出，落梅墮絮初堆積。
映箔橫沾翡翠紋，拂窗斜度瑠璃隙。
飄飄千里度龍山，袤丈蕭關與玉關。
海上銀臺對金闕，水精簾櫳鑒明月。
萬年枝上夜輝光，上林先似梨花發。
黎元有望既滿望，手足舞之而蹈之。
因思去歲在京師，國家將議改元時。
時雪未呈盈尺瑞，百神奔走應禱祈。
海風吹起澄江練，織女金刀碎裁剪。
剪作天花撒翠微，茫茫六合生光輝。
明月宮中玉臼杵，霜兔擣藥雲母飛。
風篩乍似琅玕寶，翔鸞飛下啄瑶墀。
金門廊廡龍尾道，賀雪千官趁朝早。
吾皇爲喜表豐年，六出飛花不令掃。
樞相侍臣初奉宣，宣赴中書賜御筵。
光祿移厨供玉饌，上樽賜酒中官勸。
宣令不醉不得歸，席上仍令各賦詩。
詩成封進同奏謝，御制歌行競傳寫。
拜舞歡呼感聖明，千年遭遇作門生。
微臣忝幸在兩制，得以歌詩樂太平。
而今出典淮陽郡，組綬輝華佩金印。
才微任重副憂勤，履薄臨深守廉慎。
聖人德澤如陽春，陽春及物無不均。
微臣懷抱如葵藿，葵藿向陽堪喻身。
今因瑞雪獻歌詠，西垣再願縯絲綸。